Република Србија

ОПШТИНА ГОРЊИ МИЛАНОВАЦ

ОПШТИНСКА УПРАВА

Број: 4-111-11/2022

9.9.2022. године

Горњи Милановац

На основу члана 37. Закона о комуналној милицији („Сл. гласник РС“, бр. 49/2019), Општинска управа општине Горњи Милановац, оглашава

**ЈАВНИ ПОЗИВ**

**ЗА ИЗБОР КАНДИДАТА ЗА ЗАКЉУЧЕЊЕ УГОВОРА О СТРУЧНОМ ОСПОСОБЉАВАЊУ ЗА ОБАВЉАЊЕ ПОСЛОВА КОМУНАЛНОГ МИЛИЦИОНАРА**

Општи услови: да је пунолетан држављанин Републике Србије; да има прописано образовање; да није правоснажно осуђиван на безусловну казну затвора од најмање шест месеци; да му раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

Посебни услови: да има психофизичку способност потребну за обављање послова комуналне милиције; да не постоје безбедносне сметње за обављање послова комуналне милиције; да је незапослено лице и

- да има стечено високо образовање на основним академским студија у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и најмање три године радног искуства у струци (у звању саветника) или

- да има стечено високо образовање на основним академским студијама у обиму од најмање 180 ЕСПБ бодова, основним струковним студијама, односно на студијама у трајању до три године и најмање три године радног искуства у струци (у звању сарадника) или

- да има стечено средње образовање у четворогодишњем трајању и најмање пет година радног искуства у струци (у звању вишег референта).

Број кандидата са којима се закључује уговор о стручном оспособљавању за обављање послова комуналног милиционара је 5, и то

• три кандидата за комуналног милиционара, у звању саветник,

• један кандидат за комуналног милиционара, у звању сарадник и

• један кандидат за комуналног милиционара, у звању вишег референта.

Сагласно члану 37. Закона о комуналној милицији, у моменту закључења уговора кандидат мора бити незапослено лице.

Са кандидатима, који буду изабрани, закључује се уговор о стручном оспособљавању за обављање послова комуналног милиционара и исти се упућују на обуку о трошку Општинске управе општине Горњи Милановац.

Након успешно завршене обуке, кандидати полажу испит за обављање послова и примену овлашћења комуналног милиционара, након чега добијају сертификат.

Кандидат који успешно заврши обуку има право да учествује на јавном конкурсу за попуњавање извршилачког радног места комуналног милиционара.

Пријава за јавни позив садржи:име и презиме кандидата, датум и место рођења, адресу становања, број телефона, податке о образовању и податке о врсти и дужини радног искуства с кратким описом послова које је кандидат на радном месту обављао. Пријава мора бити својеручно потписана.

Уз пријаву са биографијом, кандидати подносе следеће доказе:

- уверење о држављанству Републике Србије (не старије од 6 месеци);

- извод из матичне књиге рођених (издат на обрасцу сходно Закону о матичним књигама, објављеном у „Сл. гласнику РС“, бр. 20/2009, 145/2014 и 47/2018);

- диплому о стеченом образовању;

- исправе којима се доказује радно искуство у струци (потврде, решења и други акти из којих се види на којим пословима, са којом стручном спремом и у ком периоду је стечено радно искуство);

- уверење да кандидат није правоснажно осуђиван на безусловну казну затвора од најмање шест месеци (извод из казнене евиденције надлежне Полицијске управе издат након објављивања јавног позива);

- лекарско уверење o психофизичким способностима потребним за обављање послова комуналне милиције, издато од стране Завода за здравствену заштиту радника Министарства унутрашњих послова (Београд, ул. Дурмиторска бр.9);

- уверење са евиденције Националне службе за запошљавање (издато након објављивања јавног позива).

За учеснике јавног позива који су били у радном односу у државном органу, односно органу аутономне покрајине или јединице локалне самоуправе, поред наведених доказа, потребно је доставити и доказ да им раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

Сви докази прилажу се у оригиналу или фотокопији овереној код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама, као поверени посао).

Као доказ се могу приложити и фотокопије докумената које су оверене пре 1.3.2017. године у основним судовима, односно, општинским управама. Одредбом члана 9. и члана 103. Закона о општем управном поступку („Сл. РС“, број 18/2016 и 95/2018-аутентично тумачење) прописано је, између осталог, да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама.

Документи о чињеницама о којима се води службена евиденција су: уверење о држављанству и извод из матичне књиге рођених.

Потребно је да учесник јавног позива, уз наведене доказе, достави изјаву којом се опредељује за једну од могућности, да орган прибави податке о којима се води службена евиденција или да ће то кандитат учинити сам.

Пример изјаве се налази на интернет презентацији општине Горњи Милановац www.gornjimilanovac.rs., у рубрици „Конкурси и обавештења“, где се иста може преузети.

Пријаве се достављају на адресу: Општинска управа општине Горњи Милановац, Горњи Милановац, ул. Таковска бр.2, са назнаком: За јавни позив за избор кандидата за закључење уговора о стручном оспособљавању за обављање послова комуналног милиционара.

Обавештења могу се добити на тел. бр. 032/515-0057, радним даном од 11 до 13 часова.

Cа кандидатима чије су пријаве благовремене и комплетне и уз које су приложени сви потребни докази Комисија, образована решењем начелника Општинске управе општине Горњи Милановац, извршиће усмену проверу знања из области Закона о комуналној милицији и вештину комуникације, те ће се на основу вредновања наведених провера извршити избор кандидата са којима ће се закључити уговор о стручном оспособљавању.

Кандидатима, који нису изабрани, биће достављено писано обавештење.

Провера знања и вештина биће спроведена у просторијама Општинске управе општине Горњи Милановац, Горњи Милановац, ул. Таковска бр.2, с тим што ће кандидати о датуму и времену бити обавештени писаним путем на адресу коју наведу у својим пријавама или на контакте (бројеве телефона), које наведу у својим пријавама.

Овај позив се објављује на интернет презентацији општине Горњи Милановац, недељнику „Чачански глас“, а у дневним новинама “Вечерње новости“ објављује се обавештење о јавном позиву и адреса интернет презентације на којој је објављен јавни позив.

Рок за подношење пријава је 15 дана од дана објављивања јавног позива на интернет презентацији општине Горњи Милановац.

Сви изрази, појмови, именице, придеви и глаголи у овом конкурсу, који су употребљени у мушком роду, односе се без дискриминације и на особе женског пола.

ОПШТИНСКА УПРАВА ОПШТИНЕ ГОРЊИ МИЛАНОВАЦ